b'\n_START_ARTICLE_\nMaria Mitchell\n_START_SECTION_\n\xc5\xbdivljenje in delo\n_START_PARAGRAPH_\nNjena star\xc5\xa1a sta bila kvekerja in sta sama od sebe zagotovila h\xc4\x8deri enako izobrazbo, ki so jo bili dele\xc5\xbeni de\xc4\x8dki. Mitchellova je bila knji\xc5\xbeni\xc4\x8darka in se je v o\xc4\x8detovem observatoriju ukvarjala tudi z astronomijo._NEWLINE_1. oktobra 1847 je s pomo\xc4\x8djo daljnogleda odkrila\xc2\xa0\xc2\xbbKomet gospodi\xc4\x8dne Mitchell\xc2\xab\xc2\xa0(Komet 1847 VI, sodobna oznaka C/1847 T1) 5\xc2\xb0 ju\xc5\xbeno od Severnice. Svoje odkritje je objavila v predhodnem poro\xc4\x8dilu v reviji britanske Kraljeve astronomske dru\xc5\xbebe. Nekaj let prej je dansko-norve\xc5\xa1ki kralj Friderik VI. za\xc4\x8del podeljevati zlato medaljo odkriteljem kometov. Tako je Mitchellova prva zaslu\xc5\xbeeno prejela to nagrado. Nekaj \xc4\x8dasa je bilo odprto vpra\xc5\xa1anje kdo je prvi odkril ta komet. Francesco de Vico ga je neodvisno odkril dva dni kasneje, svoje odkritje pa je objavil prej. Vendar so odlo\xc4\x8dili v prid Mitchellove. Nagrado je podelil leta 1848 novi danski kralj Friderik VII., Mitchellova pa si je pridobila svetovno slavo. Poleg tega je bila druga \xc5\xbeenska, ki je odkrila komet. Pred njo se je to posre\xc4\x8dilo le Carolini Herschel._NEWLINE_Vredno je omeniti, da veliko \xc5\xbeivljenjepisnih virov nepravilno pojmuje\xc2\xa0\xc2\xbbodkritelja kometa z daljnogledom\xc2\xab\xc2\xa0in poro\xc4\x8da, da je bila Mitchellova prva. ki je s pomo\xc4\x8djo daljnogleda odkrila komet. Vendar temu ni tako._NEWLINE_Leta 1848 je postala prva \xc5\xbeenska \xc4\x8dlanica Ameri\xc5\xa1ke akademije umetnosti in znanosti, leta 1850 pa \xc4\x8dlanica Ameri\xc5\xa1kega zdru\xc5\xbeenja za napredek znanosti._NEWLINE_Kasneje je delala na Ameri\xc5\xa1kem uradu pomorskega koledarja, kjer je izra\xc4\x8dunavala tabele lege Venere. Z Nathanielom Hawthorneom in njegovo dru\xc5\xbeino je odpotovala v Evropo, kjer je obiskala ve\xc4\x8d observatorijev, od Greenwicha do Berlina. Leta 1865 je postala profesorica astronomije na Vassarjevem kolid\xc5\xbeu (Vassar College) v Poughkeepsieu, New York. Po nekajletnem pou\xc4\x8devanju je spoznala, da navkljub svojemu slovesu in izku\xc5\xa1enj, prejema ni\xc5\xbejo pla\xc4\x8do kot veliko mlaj\xc5\xa1ih mo\xc5\xa1kih profesorjev \xe2\x80\x93 tedanjih 800 $. Zahtevala je povi\xc5\xa1ek in ga tudi dobila._NEWLINE_Leta 1842 se je odrekla kvekerstvu in se pridru\xc5\xbeila na\xc4\x8delom unitarizma. V protest proti su\xc5\xbeenjstvu je prenehala nositi obla\xc4\x8dila izdelana iz bomba\xc5\xbea. Bila je prijateljica mnogih sufra\xc5\xbeetk, na primer Elizabethe Cadye Stantonove. Bila je med ustanovitelji Ameri\xc5\xa1kega zdru\xc5\xbeenja za napredek \xc5\xbeensk.\n_START_SECTION_\nPoimenovanja\n_START_PARAGRAPH_\nPo njej se imenuje Observatorij Marie Mitchell v Nantucketu, udarni krater Mitchell na Luni in asteroid glavnega asteroidnega pasu 1455 Mitchella.'